शिमला (कुलदीप): सार्वजनिक वितरण प्रणाली के तहत डिपुओं से मिलने वाले सस्ते राशन की ढुलाई में अनियमितता को रोकने के लिए जी.पी.एस. तकनीक का इस्तेमाल किया जाएगा। इसके तहत खाद्य सामग्री ढोने वाले छोटे और बड़े वाहनों या ट्रकों में जी.पी.एस. सिस्टम लगाया जाएगा। खाद्य, नागरिक आपूर्ति एवं उपभोक्ता मामले विभाग की तरफ से इस आशय से संबंधित आदेश जारी कर दिए गए हैं। विभाग की तरफ से यह निर्णय डिपुओं के माध्यम से मिलने वाली सस्ती सरकारी गेहूं की चोरबाजारी को रोकने के उद्देश्य से लिया है। खाद्य सामग्री को ढोने वाले वाहनों के अलावा सरकारी गोदामों पर भी इससे नजर रखी जाएगी।